B4-0785, 0787, 0789 και 0790/98

Ψήφισμα σχετικά με το Κοσσυφοπέδιο

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στο Κοσσυφοπέδιο, ιδιαίτερα τα ψηφίσματά του της 12ης Μαρτίου 1998 ((ΕΕ C 104 της 6.4.1998, σελ. 216)), της 14ης Μαΐου 1998 ((ΣΠ της ημερομηνίας αυτής, Μέρος ΙΙ, σημείο 6)) και της 18ης Ιουνίου 1998 ((ΣΠ της ημερομηνίας αυτής, Μέρος ΙΙ, σημείο 16)),

- έχοντας υπόψη τα πορίσματα της συνεδρίασης του Συμβουλίου που διεξήχθη στις 13 Ιουλίου 1998 και της συνεδρίασης της Ομάδας Επαφής που διεξήχθη στις 8 Ιουλίου 1998,

A. επισημαίνοντας ότι ο συνεχιζόμενος πόλεμος μεταξύ των δυνάμεων της Ομοσπονδιακής Δημοκρατίας της Γιουγκοσλαβίας και των Κοσοβάρων Αλβανών είχε ήδη ως αποτέλεσμα να σκοτωθούν τουλάχιστον 300 άτομα και να ξεριζωθούν ή να γίνουν πρόσφυγες περίπου 80.000 άτομα,

B. εκφράζοντας τη βαθύτατη ανησυχία του για τις συνεχιζόμενες και επιτεινόμενες παραβιάσεις των θεμελιωδών δικαιωμάτων του ανθρώπου, για τη διαδικασία της εθνοτικής εκκαθάρισης και για τις εξαιρετικά βίαιες επιθέσεις που εξαπολύουν οι σερβικές ειδικές αστυνομικές δυνάμεις, οι μονάδες του γιουγκοσλαβικού στρατού και οι παραστρατιωτικές δυνάμεις κατά του πληθυσμού του Κοσσυφοπεδίου,

Γ. τονίζοντας για μια ακόμη φορά ότι αυτές οι ενέργειες των σερβικών αρχών αποτελούν σοβαρή απειλή για την ειρήνη, την ασφάλεια και τη σταθερότητα όλης της περιοχής, ιδιαίτερα των γειτονικών χωρών και περιφερειών,

Δ. τονίζοντας για μια ακόμη φορά ότι η χρήση βίας για την επίτευξη πολιτικών αλλαγών πρέπει να απορριφθεί κατηγορηματικά ως τρόπος εξεύρεσης λύσης για την κρίση στο Κοσσυφοπέδιο,

Ε. επισημαίνοντας ότι όλες οι διπλωματικές προσπάθειες και η οικονομική πίεση, συμπεριλαμβανομένων των κυρώσεων, εκ μέρους του Συμβουλίου και της Ομάδας Επαφής έχουν μέχρι στιγμής αποδειχθεί αναποτελεσματικές,

ΣΤ. υπογραμμίζοντας για μια ακόμη φορά ότι ο μοναδικός αποδεκτός τρόπος για την επίλυση της κρίσης στο Κοσσυφοπέδιο είναι η διεξαγωγή πλήρους και ουσιαστικού διαλόγου μεταξύ του καθεστώτος του Βελιγραδίου και των εκπροσώπων του πληθυσμού του Κοσσυφοπεδίου σχετικά με το μελλοντικό καθεστώς του Κοσσυφοπεδίου, με στόχο την αναγνώριση ειδικού καθεστώτος με μεγάλο βαθμό αυτονομίας στο πλαίσιο της Ομοσπονδιακής Δημοκρατίας της Γιουγκοσλαβίας, διάλογος ο οποίος θα συνοδεύεται από την πλήρη παύση των επιθετικών ενεργειών κατά του πληθυσμού του Κοσσυφοπεδίου και την απόσυρση των σερβικών ειδικών αστυνομικών και στρατιωτικών δυνάμεων,

Ζ. τονίζοντας ότι πρέπει να ληφθούν όλα τα απαραίτητα μέτρα για να σταματήσουν οι επιχειρήσεις εθνοτικής εκκαθάρισης, οι βίαιες επιθέσεις και οι αποσταθεροποιητικές δράσεις του καθεστώτος του Βελιγραδίου, και ότι η Ευρωπαϊκή Ένωση και τα κράτη μέλη της πρέπει να συμμετάσχουν ενεργά σε αυτές τις πρωτοβουλίες,

Η. επισημαίνοντας ότι διεθνείς διπλωματικοί αντιπρόσωποι εξακολουθούν να μεταβαίνουν στο Κοσσυφοπέδιο στο πλαίσιο αποστολών παρατήρησης[semigr ] υπογραμμίζοντας την ανάγκη να εξασφαλισθεί ελεύθερη και απεριόριστη πρόσβαση των διεθνών παρατηρητών στο Κοσσυφοπέδιο και να εγκατασταθεί πάραυτα αποστολή του ΟΑΣΕ στην περιοχή σε μακροπρόθεσμη βάση,

Θ. υπογραμμίζοντας επίσης την ανάγκη να εξασφαλισθεί ελεύθερη και απεριόριστη πρόσβαση των διεθνών ανθρωπιστικών οργανώσεων στο Κοσσυφοπέδιο, όπως είναι η UNHCR και η Διεθνής Επιτροπή του Ερυθρού Σταυρού (ICRC),

Ι. επισημαίνοντας με ικανοποίηση ότι ο εισαγγελέας του Διεθνούς Ποινικού Δικαστηρίου για την Πρώην Γιουγκοσλαβία, ακολουθώντας προηγούμενες συστάσεις του Ευρωπαϊκού Κοινοβουλίου, εξέφρασε την άποψη ότι η κατάσταση στο Κοσσυφοπέδιο αποτελεί ένοπλη σύγκρουση που εμπίπτει στις αρμοδιότητες του Δικαστηρίου,

ΙΑ. λαμβάνοντας υπόψη ότι πρέπει να ενισχυθεί η Δημοκρατία του Μαυροβουνίου, του οποίου η κυβέρνηση και το κοινοβούλιο προσπαθούν να αναλάβουν υπεύθυνο ρόλο στην κρίση,

1. καταδικάζει έντονα τη συνεχιζόμενη και επιτεινόμενη παραβίαση των θεμελιωδών δικαιωμάτων του ανθρώπου, τη διαδικασία των εθνοτικών εκκαθαρίσεων και τις εξαιρετικά βίαιες επιθέσεις που εξαπολύουν οι σερβικές ειδικές αστυνομικές δυνάμεις, οι μονάδες του γιουγκοσλαβικού στρατού και οι παραστρατιωτικές δυνάμεις κατά του πληθυσμού του Κοσσυφοπεδίου και εξακολουθεί να καταδικάζει τη χρήση βίας από όλες τις πλευρές[semigr ]

2. καλεί το καθεστώς του Βελιγραδίου να θέσει αμέσως τέρμα σε όλες τις άνευ διακρίσεων επιθέσεις που εξαπολύουν οι ειδικές αστυνομικές δυνάμεις, οι μονάδες του γιουγκοσλαβικού στρατού και οι παραστρατιωτικές δυνάμεις κατά του πληθυσμού του Κοσσυφοπεδίου[semigr ]

3. καλεί το καθεστώς του Βελιγραδίου και τους εκπροσώπους του πληθυσμού του Κοσσυφοπεδίου να δημιουργήσουν πάραυτα τις απαιτούμενες προϋποθέσεις για την εξεύρεση πολιτικής λύσης στη σύγκρουση του Κοσσυφοπεδίου μέσω πλήρους και ουσιαστικού διαλόγου για το μελλοντικό καθεστώς της περιοχής με διεθνή μεσολάβηση, ενδεχομένως υπό μορφή διεθνούς διάσκεψης[semigr ]

4. επιδοκιμάζει τη θέση που υιοθέτησε το Συμβούλιο και η οποία έχει ως στόχο την άσκηση συνεχούς και αυξανόμενης πίεσης στις σερβικές αρχές, ταυτόχρονα όμως καλεί το Συμβούλιο και τα κράτη μέλη να λάβουν κάθε μέτρο που θεωρείται απαραίτητο ώστε να σταματήσουν οι επιχειρήσεις των εθνοτικών εκκαθαρίσεων, οι επιθέσεις και οι αποσταθεροποιητικές ενέργειες του καθεστώτος του Βελιγραδίου και να προωθήσουν ενεργά τη λήψη αποφάσεως από το Συμβούλιο Ασφαλείας των Ηνωμένων Εθνών που θα επιτρέπει την ενδεχόμενη χρήση στρατιωτικών δυνάμεων, εάν αυτό κριθεί απαραίτητο, για την επίτευξη των ανωτέρων στόχων[semigr ] για το λόγο αυτό υποστηρίζει τις προετοιμασίες για ενδεχόμενη στρατιωτική παρέμβαση στο πλαίσιο του ΝΑΤΟ/ΔΕΕ, προκειμένου να προστατευθεί ο πληθυσμός του Κοσσυφοπεδίου και να αποτραπεί η επέκταση της σύγκρουσης στα γειτονικά κράτη[semigr ]

5. καλεί το Συμβούλιο να δρομολογήσει μια αποφασιστική πολιτική πρωτοβουλία με στόχο την έναρξη διαπραγματεύσεων μεταξύ των μερών και να τους προτείνει περαιτέρω μέτρα οικοδόμησης εμπιστοσύνης, όπως μια ζώνη απαγόρευσης πτήσεων πάνω από το Κοσσυφοπέδιο[semigr ]

6. καλεί την Επιτροπή, το Συμβούλιο και τα κράτη μέλη να παράσχουν τη μεγαλύτερη δυνατή ενίσχυση στις γειτονικές χώρες και περιοχές, περιλαμβανομένης και της ενίσχυσης, εάν αυτό είναι απαραίτητο στο πλαίσιο της ΔΕΕ και του ΝΑΤΟ, προκειμένου να δημιουργηθούν οι προϋποθέσεις για μακροπρόθεσμη ασφάλεια και σταθερότητα στην περιοχή[semigr ]

7. καλεί την Επιτροπή και το Συμβούλιο να παράσχουν την απαιτούμενη ανθρωπιστική ενίσχυση στα θύματα των πράξεων βίας στο Κοσσυφοπέδιο και στους πρόσφυγες και καλεί τα κράτη μέλη να σταματήσουν τον αναγκαστικό επαναπατρισμό των προσφύγων και εκείνων που ζητούν άσυλο, όταν δεν είναι διασφαλισμένη η προστασία τους[semigr ]

8. καλεί το Συμβούλιο και τα κράτη μέλη να συμβάλουν το ταχύτερο δυνατό στην αποστολή παρατηρητών στο Κοσσυφοπέδιο και να προωθήσουν το ταχύτερο δυνατό την εγκατάσταση αποστολής του ΟΑΣΕ στην περιοχή σε μακροπρόθεσμη βάση[semigr ] καλεί τις δύο αντιμαχόμενες πλευρές να εγγυηθούν την ασφάλεια των διεθνών παρατηρητών στην περιοχή[semigr ]

9. παρέχει την πλήρη υποστήριξή του σε όλα τα άτομα και τις οργανώσεις εντός και εκτός Κοσσυφοπεδίου που εξακολουθούν να επιζητούν τη διευθέτηση της σύγκρουσης στο Κοσσυφοπέδιο με μια πολιτική λύση που θα προκύψει από διάλογο[semigr ]

10. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την ΔΕΕ, το ΝΑΤΟ, το Συμβούλιο Ασφαλείας των Ηνωμένων Εθνών, τους προέδρους και τις κυβερνήσεις της Ομοσπονδιακής Δημοκρατίας της Γιουγκοσλαβίας και της Σερβίας, καθώς και στους εκπροσώπους του πληθυσμού του Κοσσυφοπεδίου.